“กรมอนามัย” เปิดแนวทางป้องกัน-ยับยั้งไวรัส “โคโรนา” หวังลดแพร่กระจายเชื้อ
“กรมอนามัย” เปิดแนวทางป้องกัน-ยับยั้งไวรัส “โคโรนา” จัด Big Cleaning Week แนะวิธีทำหน้ากากอนามัยด้วยตัวเอง หวังลดการแพร่กระจายเชื้อ
“กรมอนามัย” เปิดแนวทางป้องกัน-ยับยั้งไวรัส “โคโรนา” จัด Big Cleaning Week แนะวิธีทำหน้ากากอนามัยด้วยตัวเอง หวังลดการแพร่กระจายเชื้อ
5 ก.พ. 2563

นายแพทย์บัญชา ค้าของ รองอธิบดีกรมอนามัย เปิดเผยว่า ปัจจุบันกรมอนามัยมุ่งให้ความสำคัญคือต้องการกระตุ้นภาคสังคมและชุมชนมีความรู้เกี่ยวกับวิธีป้องกันตัวเองให้ปลอดภัยจากการได้รับเชื้อไวรัสโคโรนาสายพันธุ์ใหม่ 2019 หรือ ไวรัสอู่ฮั่น แม้ว่าภาพรวมไทยยังสามารถควบคุมการแพร่กระจายของเชื้อดังกล่าวได้เป็นอย่างดี แต่เนื่องจากขณะนี้ความกังวลขยายเป็นวงกว้าง
โดยล่าสุด กระทรวงสาธารณสุขและกรมอนามัยมีนโยบายสื่อสารไปยังหน่วยงานราชการและภาคเอกชนจัดกิจกรรม “Big cleaning Week” ทำความสะอาดสถานที่สำคัญพร้อมกันทั่วประเทศภายใน 2 สัปดาห์นี้ เริ่มต้นดีเดย์เมื่อวันที่ 4 ก.พ.ที่ผ่านมา เพื่อตัดวงจรแพร่เชื้อไวรัสโคโรนา แบ่งเป็น 3 ส่วน ได้แก่ สถานที่ราชการ ,สถานที่ขนส่งมวลชน ที่มีประชาชนเข้าไปใช้บริการจำนวนมาก , และร้านอาหาร สถานประกอบการ โรงแรม ห้างสรรพสินค้า เป็นต้น
สำหรับร้านอาหารที่เน้นให้บริการนักท่องเที่ยวต่างชาติ ปัจจุบันเป็นหนึ่งในสถานที่ที่มีความกังวลอย่างมากนั้น ขั้นตอนการดูแลในส่วนผู้ประกอบการคืออยากให้ทำความสะอาดทุกครั้ง เช็ดด้วยน้ำยาทำความสะอาด หรือควรใช้เป็นแอลกอฮอล์ 70% ในบริเวณที่มีจุดสัมผัสร่วมกัน และผู้ประกอบการอื่น เช่น ห้างสรรพสินค้า ร้านอาหาร โรงแรม ที่พักต่างๆ ในส่วนประตูทางเข้าก็ควรจัดมีเจลแอลกอฮอล์ล้างมือให้กับลูกค้าด้วย
ด้านภาคประชาชนกรมอนามัยยังคงมีมาตรการรณรงค์ “กินร้อน ช้อนกลาง ล้างมือ” สวมหน้ากากอนามัย และทำความสะอาดบ้านเรือน สถานที่ทำงาน สถานที่สาธารณะ เครื่องมือเครื่องใช้ จุดที่ประชาชนสัมผัสร่วมกันเพื่อป้องกันเชื้อไวรัสโคโรนา
ส่วนกระแสความกังวลเกี่ยวกับจำนวนหน้ากากอนามัยที่กลายเป็นสินค้าหายากนั้น กรมอนามัยยืนยันว่ามีการผลิตจำนวนเพียงพอกับประชาชน แต่การกระจายไปถึงมือประชาชนอาจยังไม่ทั่วถึง ซึ่งล่าสุดหน่วยงานที่เกี่ยวข้องอยู่ระหว่างดำเนินการแก้ไขปัญหานี้อย่างเร่งด่วน
อีกทั้งกรมอนามัยเตรียมออกมาตรการให้ความรู้ประชาชนนำผ้ามาตัดเย็บเป็นหน้ากากอนามัยด้วยตัวเอง โดยเผยแพร่เป็นคลิปวิดีโอแนะแนวทางปฏิบัติอย่างถูกวิธี และการเลือกใช้ผ้าที่ปลอดภัยป้องกันเชื้อไวรัสโคโรนาได้
สำหรับหน้ากากอนามัยเป็นที่เป็นกระดาษ ไม่สามารถทำความสะอาดได้ ไม่คงทนต่อการนำมาใช้ซ้ำหลายๆครั้ง จึงอยากแนะนำให้ประชาชนหันมาใช้หน้ากากอนามัยเป็นแบบผ้าจะดีกว่า
“ถ้าถามว่าหน้ากากที่ทำจากผ้ามั่นใจได้แค่ไหน ผมยืนยันว่ามีความปลอดภัย เพราะการแพร่กระจายเชื้อไวรัสโคโรนาเป็นลักษณะเสมหะ ไม่เหมือนกับฝุ่นต้องใช้ N95 ในสถานการณ์ที่ประชาชนยังหาหน้ากากป้องการการติดเชื้อไม่ได้ การใช้ผ้าก็มีความปลอดภัยเหมือนกัน โดยลักษณะของผ้าควรมีความสะอาด ผ่านอากาศได้ดี มีช่องเล็กพอสมควร ทางกรมอนามัยเตรียมเผยแพร่ความรู้ให้กับประชาชน และทุกกรมภายใต้สังกัดกระทรวงสาธารณสุขก็จะมาช่วยกันผลิต และส่วนหนึ่งก็จะร่วมกับ อสม.เพื่อกระจายไปยังพื้นที่ชุมชนต่างๆทั่วประเทศ” นพ.บัญชา กล่าว
ส่วนแนวทางปฏิบัติการทำความสะอาดบ้านพักอาศัยที่อยู่ร่วมกันเป็นครอบครัว ถ้าในกรณีคนในครอบครัวไม่มีผู้เข้าข่ายติดเชื้อไวรัสโคโรนา ก็ให้ทำความสะอาดตามปกติ โดยใช้ผงซักฟอก น้ำยาทำความสะอาดพื้นผิวทั่วไป หรือใช้เป็นน้ำประปาตามปกติก็เพียงพอแล้ว เพราะทุกวันนี้ไม่ใช่มีแค่เพียงไวรัสโคโรนา แต่ยังมีฝุ่นที่อาจจะกระทบกับสุขภาพของคนในครอบครัว
แต่ถ้ากรณีคนในครอบครัวเกิดเข้าข่ายติดเชื้อไวรัสโคโรนา จำเป็นอย่างยิ่งที่ต้องทำความสะอาดครั้งใหญ่แบบสมบูรณ์ในบ้านพักอาศัย หรืออาจต้องให้เจ้าหน้าที่มีความเชี่ยวชาญของกรมควบคุมโรค กระทรวงสารณสุข เข้ามาช่วยดูแลอีกทางหนึ่งด้วย
นายแพทย์บัญชา กล่าวทิ้งท้ายว่า การป้องกันตัวจากเชื้อไวรัสโคโรนา ประชาชนควรหลีกเลี่ยงการสัมผัสใกล้ชิดกับผู้ป่วย หลีกเลี่ยงการเข้าไปในพื้นที่ที่แออัด ไม่ควรใช้ของส่วนตัวร่วมกับผู้อื่น เช่น ผ้าเช็ดหน้า ผ้าเช็ดตัว แก้วน้ำ และควรนอนหลับพักผ่อนให้เพียงพอ รักษาสุขภาพให้แข็งแรง
แต่หากเจ็บป่วยด้วยโรคระบบทางเดินหายใจ ผู้ป่วยต้องลดการเดินทางไปในที่ที่มีผู้คนหนาแน่นหรือถ้าจำเป็นควรสวมหน้ากากอนามัยป้องกันการแพร่เชื้อไปสู่ผู้อื่นและต้องใส่ให้ถูกวิธี รวมทั้งเมื่อมีอาการไอหรือจาม ให้ใช้หน้ากากป้องกันโรคหรือกระดาษทิชชูหรือต้นแขนด้านใน ปิดปากและจมูก ทิ้งหน้ากากหรือกระดาษทิชชู  ลงในถังขยะที่มีฝาปิด
ทั้งนี้ ประชาชนที่มีข้อสงสัยหรือต้องการข้อมูลเกี่ยวกับโรคปอดอักเสบจากเชื้อไวรัสโคโรนาสามารถติดตามข้อมูลได้จากเว็บไซต์กรมควบคุมโรค  หรือสอบถามเพิ่มเติมได้ที่สายด่วนกรมควบคุมโรคโทร. “1422”